Dette kan løse Raymonds E18-floke
– Vi tar gjerne et møte med Raymond Johansen og viser ham forslagene vi har, og hvordan man kan løse utbygging av E18, uten å øke kapasiteten inn i Oslo, sier Knut Gløersen, prosjektleder for E18 Vestkorridoren i Statens vegvesen. For påtroppende byrådsleder Johansen, eller «byregjeringssjef» som han vil kalle seg, har en stor utfordring: Nemlig hvordan han skal forholde seg til det kategoriske løftet om «ingen kapasitetsøkning» inn til Oslo på E18 fra vest. I den kommende reforhandlingen av «Oslopakke 3» ønsker motpartene, Akershus og Staten, å øke kapasiteten.Nå sier altså Gløersen at det er mulig å få til begge deler. Han sitter i disse dager med den avsluttende reguleringsplanen for E18 gjennom Akershus. Bærum kommune har allerede vedtatt planene, mens forslaget for Asker sluttføres i disse dager. Bakgrunn: Bompenger kan løse veifloken i Oslo Litt forenklet kan planene oppsummeres slik: * Fra fylkesgrensen mellom Oslo og Akershus ved Lysaker, og nesten helt til fylkesgrensen til Buskerud, vil dagens fem felt i hovedsak erstattes av seks felt. * Gjennom Sandvika skal trafikken i tunnel, og det skal samtidig bygges tverrtunnel fra Strand til Gjønnes, den såkalte «Bærums-diagonalen». * Gjennom Asker sentrum er det to muligheter: Enten to tunneler og bro over jernbanen, eller mer sannsynlig, én lang tunnel. – Disse planene er en kapasitetsøkning i Asker og Bærum. Men den planlagte økningen stanser ved Lysaker, ved at man går over til fem felt pluss bussfelt, slik det allerede er i dag, sier Gløersen.– Dermed kan man bygge ut kapasiteten på E18 i Akershus, uten at det betyr kapasitetsøkning i Oslo, forklarer han. – Men økt kapasitet helt inn til bygrensen må vel bety økt antall biler inn til Oslo? – Nei, ikke nødvendigvis, fordi satsing på kollektivfelt og bruk av bompenger vil føre til at trafikken totalt ikke vil øke, kun at det blir bedre flyt gjennom Asker og Bærum. – Vil ikke det bare forskyve køen? – Det vil kunne føre til at avkjørselen ved Vækerø-krysset kan bli et «kritisk snitt», eller flaskehals om du vil. Men der er det allerede en del kø i dag, sier Gløersen.Raymond Johansen er ikke helt sikker på om han skal stole på Statens vegvesen, for som han sier «strides de lærde». – Det står i byrådserklæringen at vi aksepterer Askers og Sandvikas behov for byutvikling, og å gjøre noe med støy og luftforurensning. Og det er jo en utbygging, sier Johansen til VG. – Men, vi er veldig tydelige på at vi ikke kan akseptere mer trafikk inn mot Frogner, Majorstua og andre områder, fortsetter Johansen. En slik hard linje må han ta, for MDG har gjentatt overfor VG at de trekker seg fra byrådet dersom E18 i Oslo bygges ut. – Å si nei til økt biltrafikk på E18 Vestover har vært et premiss for denne byrådserklæring, og er dermed et premiss for vår deltagelse i byrådet, sier MDGs Lan Marie Nguyen Berg til VG.
E18 gjennom Asker og Bærum kan bygges ut uten økt trafikk inn til Oslo, mener Statens vegvesen. Men det vil forskyve køen.